
LIGJ
Nr. 100/2016
 
PËR MIRATIMIN E BUXHETIT FAKTIK TË SHTETIT PËR VITIN 2015

	Në mbështetje të neneve 78, 83, pika 1, e 158, të Kushtetutës, dhe të nenit 63, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, me propozimin e Këshillit të Ministrave, 
KUVENDI
I REPUBLIKËS SË SHQIPËRISË

VENDOSI:

Neni 1
Miratimi i buxhetit faktik

	Miratohet Buxheti faktik i Shtetit për vitin 2015 së bashku me burimet e tij të financimit, si më poshtë:

										                                                                                                           Në milionë lekë
	1. Buxheti i shtetit
	

	- Të ardhurat gjithsej
	294 239

	- Shpenzimet gjithsej
	348 336

	
	

	2. Buxheti vendor
	

	- Të ardhurat gjithsej
	31 576

	- Shpenzimet gjithsej
	34 081

	
	

	3. Buxheti i ISSH-së
	

	- Të ardhurat 
	102 629

	- Shpenzimet
	107 309

	4. Buxheti i FSDKSH-së
	

	- Të ardhurat
	34 787

	- Shpenzimet
	32 528

	
	

	5. Buxheti i ATP-së
	

	- Të ardhurat gjithsej
	1 983

	- Shpenzimet gjithsej
	1 162

	
	

	6. Deficiti buxhetor
	-58 202

	7. Financimi i deficitit buxhetor
	58 202                  

	I brendshëm
	-6 403

	A. Me instrumente financiare (kredimarrje e brendshme neto)
	-17 268

	1. Kredimarrje nga pushteti qendror
	-17 352

	•Bono thesari
	-36 660

	
	

	•Obligacione qeveritare 2/3/5/7/10-vjeçare
	19 308

	
	

	2. Kredimarrje nga pushteti vendor
	84

	B. Të ardhura nga privatizimi
	877

	C. Të tjera
	9 988

	•Ndryshimi i gjendjes së arkës
	-1 632

	
	

	•Të tjera
	11 620

	Financimi i jashtëm (neto)
	64 605

	Nga i cili: Mbështetje buxhetore
	111 458.










Neni 2
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 20.10.2016

Shpallur me dekretin nr. 9780, datë 31.10.2016, të Presidentit të Republikës së Shqipërisë, Bujar Nishani

LIGJ  
Nr. 101/2016

PËR DISA NDRYSHIME DHE SHTESA NË LIGJIN NR. 8537, DATË 18.10.1999, “PËR BARRËT SIGURUESE”, 
TË NDRYSHUAR

	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 8537, datë 18.10.1999, “Për barrët siguruese”, të ndryshuar, bëhen këto ndryshime dhe shtesa si më poshtë:

Neni 1

	Në nenin 1 bëhen këto ndryshime e shtesa:
	1. Paragrafi i dytë ndryshohet si më poshtë:
	“Barrë siguruese - është një e drejtë reale mbi pasuri të paprekshme ose pasuri të luajtshme të prekshme, si të tashme, ashtu dhe të ardhme, që siguron një ose më shumë detyrime që kanë lindur përpara ose pas lidhjes së marrëveshjes siguruese.”.
	2. Paragrafi i gjashtë ndryshohet si më poshtë:
	“Ceduesi - është personi, ndaj të cilit debitori i llogarisë ka një borxh dhe i cili e transferon këtë borxh te një person tjetër. Për efekt të këtij ligji, ceduesi trajtohet si barrëdhënës kur cedimi është kryer nëpërmjet barrës siguruese ose shitjes së llogarive.”.
	3. Paragrafi i shtatë ndryshohet si më poshtë:
	“Cesionari - është personi, të cilit ceduesi i transferon llogarinë që debitori i llogarisë i detyrohet ose do t’i detyrohet në të ardhmen. Për efekt të këtij ligji, cesionari trajtohet si barrëmarrës kur cedimi është kryer nëpërmjet barrës siguruese apo shitjes së llogarive.”.
	4. Paragrafi i tetë ndryshohet si më poshtë:
	“Debitor i llogarisë - është personi, i cili ka ose do të ketë në të ardhmen një detyrim në para ndaj një personi tjetër.”.
	5. Pas paragrafit të dhjetë shtohet një paragraf me këtë përmbajtje:
	“Instrument - është një e drejtë që i jep zotëruesit të saj përfitimin e një vlere në para mbi bazën e një marrëveshjeje të nënshkruar më parë.”.
	6. Pas paragrafit të katërmbëdhjetë shtohen dy paragrafë me këtë përmbajtje:
	“Tituj” - janë instrumente, sipas kuptimit të dhënë në legjislacionin e posaçëm për titujt. 
	Llogari - është detyrimi në para që nuk pasqyrohet në një instrument ose titull dhe që ekziston pavarësisht nëse debitori ka përmbushur ose jo detyrimin.”.
	7. Pas paragrafit të njëzetenjëtë shtohet një paragraf me këtë përmbajtje:
	“Pasuri e paprekshme - është çdo lloj pasurie që nuk është send, instrument ose titull. Janë pasuri e paprekshme pronësia intelektuale, llogaritë etj.”.

Neni 2

	Në nenin 2 bëhen këto ndryshime:
	1. Paragrafi i parë ndryshohet si më poshtë:
	“Ky ligj zbatohet për transaksione të çdo forme ose emërtimi që krijojnë barrë siguruese mbi sende të luajtshme ose pasuri të paprekshme ose mbi të drejtat e pronarit me anë të transferimit të titullit të pronësisë, posedimit me anë pengu ose me çdo mënyrë tjetër.”.
	2. Në paragrafin e dytë, shkronja “b” ndryshohet si më poshtë:
	“ b) shitja e një ose disa llogarive;”.
	3. Paragrafi i katërt dhe i pestë ndryshohen si më poshtë:
	“Rregullat që zbatohen për barrëmarrësin ose për të drejtat dhe detyrimet e barrëmarrësit zbatohen njëlloj edhe për: 
	a) shitësin në një kontratë të shitjes me rezervë të mallrave;
	b) shitësin e llogarive;
	c) porositësin në një kontratë komisioni;
	ç) qiradhënësin në kontratën e qirasë së mallrave me afat mbi një vit.
	Rregullat që zbatohen për barrëdhënësin ose për të drejtat dhe detyrimet e barrëdhënësit zbatohen njëlloj edhe për:
 	a) blerësin në një kontratë të shitjes me rezervë të mallrave;
	b) blerësin e llogarive; 
	c) komisionerin në një kontratë komisioni;
	ç) qiramarrësin në kontratën e qirasë së mallrave me afat mbi një vit.”.

Neni 3

	Në nenin 4 bëhen këto ndryshime:
	1. Shkronja “b” ndryshohet si më poshtë:
	“ b) shitjen e llogarive si pjesë e shitjes së veprimtarisë tregtare, prej së cilës ato kanë lindur;”.
	2. Shkronja “d” ndryshohet si më poshtë:
	“ d) cedimin e llogarive, që bëhet vetëm për të lehtësuar mbledhjen e llogarive për ceduesin;”.

Neni 4

	Në nenin 5 bëhen këto ndryshime:
	1. Në paragrafin e parë, shkronjat “b” dhe “c” ndryshohen si më poshtë:
	“b) barrëdhënës është pronari i kolateralit ose personi, i cili ka tagrat për të lidhur marrëveshjen siguruese në emër të pronarit të kolateralit; ose barrëdhënësi është blerës, sipas një kontrate shitjeje me rezervë të mallrave, blerës i llogarisë, komisioner dhe qiramarrës në kontratën e qirasë së mallrave me afat mbi një vit; 
	c) barrëmarrësi ka lidhur kontratë me barrëdhënësin për t’i dhënë kredi ose hua barrëdhënësit ose një personi tjetër, ose për të përmbushur një detyrim për llogari të barrëdhënësit, ose barrëmarrësi i ka dhënë kredi ose hua barrëdhënësit ose një pale të tretë përpara lidhjes së marrëveshjes siguruese.”.
	2. Paragrafi i dytë ndryshohet si më poshtë:
	“Kur marrëveshja siguruese parashikon vendosjen e një barre siguruese mbi kolateralin që fitohet nga barrëdhënësi pas lidhjes së marrëveshjes, barra siguruese lind:
	a) në çastin e fitimit të pronësisë nga barrëdhënësi, pa qenë nevoja që barrëmarrësi ose barrëdhënësi  të kryejnë ndonjë veprim;
	b) në çastin e kalimit të posedimit të mallrave te barrëdhënësi, në rast se barrëdhënësi është blerës në një kontratë shitjeje me rezervë të mallrave;
	c) në çastin e kalimit të posedimit të mallrave te barrëdhënësi, në rast se barrëdhënësi është komisioner ose qiramarrës në kontratën e qirasë së mallrave me afat mbi një vit; 
	ç) në çastin e krijimit të llogarisë, kur barrëdhënësi është ceduesi i llogarisë.”. 

Neni 5

	Në nenin 8, paragrafi i dytë, shkronjat “b” dhe “c” ndryshohen si  më poshtë:
	“b) barrëmarrësi ose agjenti i tij, që nuk është barrëdhënësi, i posedon fizikisht mallrat, instrumentet, titujt ose paratë siç është pranuar në marrëveshjen siguruese;
	c)  kur ka një barrë siguruese mbi mallrat që janë në posedim të depozitarit, ky lëshon një dokument pronësie në emër të barrëmarrësit ose pranon të mbajë mallrat për llogari të barrëmarrësit;”.

Neni 6

	Në nenin 9, paragrafi i parë ndryshohet si më poshtë:
	“Barra siguruese mbi një instrument, që ka qenë e kompletuar nëpërmjet posedimit nga barrëmarrësi ose agjent i tij, mbetet e kompletuar pa qenë nevoja të regjistrohet për 20 ditë, pasi kolaterali të vihet nën kontrollin e barrëdhënësit për qëllim shitjeje, këmbimi, mbledhjeje, përtëritjeje, regjistrimi ose transferimi.”.

Neni 7

	Në nenin 10, paragrafi i parë ndryshohet si më poshtë:
	“Kur mbi një llogari vihet barrë siguruese, barrëmarrësi ka kundrejt dorëzanësit të llogarisë të njëjtat të drejta që ka barrëdhënësi.”. 

Neni 8

	Në nenin 11, paragrafi i tetë ndryshohet si më poshtë:
	“Preferohet mbi çdo barrë tjetër siguruese që është dhënë nga barrëdhënësi mbi të njëjtin kolateral:
	a) barra siguruese e dhënë mbi kolateralin, për çmimin e blerjes së tij, ose mbi të ardhurat e tij, në rast se është  pasuri e prekshme dhe jo inventar, e cila është kompletuar brenda 20 ditëve nga data e posedimit të kolateralit nga barrëdhënësi, ose një person tjetër i autorizuar prej tij;
	b) barra siguruese e dhënë mbi një kolateral të paprekshëm, për çmimin e blerjes së tij, ose mbi të ardhurat e tij, e cila është kompletuar jo më vonë se 20 ditë pas datës së lidhjes së saj me kolateralin e paprekshëm.”. 
Neni 9

	Neni 19 ndryshohet si më poshtë:

“Neni 19
Preferimi mbi instrumente që parashikohen nga ligje të tjera

	Barra siguruese e një personi, i cili fiton instrumente, sipas parashikimeve të legjislacionit bankar, preferohet mbi barrën siguruese të kompletuar të mëparshme mbi këto instrumente.
	Pretendimi i një personi që blen titull ose përfiton barrë siguruese mbi të, preferohet mbi një barrë siguruese që është kompletuar me regjistrim, në qoftë se ky person fiton titull dhe posedimin mbi të përkundrejt kompensimit, pa pasur dijeni për barrën siguruese. 
	Pretendimi i cesionarit, i cili merr një dokument pronësie, preferohet mbi barrën siguruese vendosur mbi mallrat në posedim të lëshuesit të dokumentit të pronësisë, në rast se plotësohen njëkohësisht të gjitha këto kushte:
	a) cesionari jep kompensim për dokumentin e pronësisë; 
	b) cesionari merr posedimin e dokumentit të pronësisë pa pasur dijeni për barrën siguruese; 
	c) cedimi bëhet në përputhje me kërkesat që përmban dokumenti i pronësisë, të cilat lejojnë transferimin e dokumentit te mbajtësi ose sipas porosisë së tij. 
	Pretendimi i poseduesit të parave preferohet mbi një barrë siguruese të vënë mbi paratë, në rast se poseduesi i tyre i ka fituar ato pa pasur dijeni se kanë qenë objekt i kësaj barre. Kur poseduesi i parave i ka këmbyer ato me pasuri me po atë vlerë, ose ka marrë përsipër një detyrim, pretendimi i tij preferohet mbi çdo barrë siguruese mbi paratë, pavarësisht nëse në çastin e fitimit të tyre ai ka pasur dijeni ose jo për këtë barrë mbi paratë.
	Pretendimi i kreditorit, të cilit i paguhet detyrimi, preferohet mbi një barrë siguruese dhënë mbi paratë e paguara për këtë detyrim dhe mbi instrumentin me të cilin është kryer kjo pagesë. Kjo zbatohet pavarësisht nëse kreditori ka pasur ose jo dijeni për një barrë të tillë në kohën e kryerjes së pagesës dhe kur pagesa është kryer nga barrëdhënësi me anë instrumenti, transferte elektronike fondesh, debitimi, transferte të autorizuar prej tij, apo me një mënyrë të ngjashme pagese.”.
Neni 10

	Neni 23 ndryshohet si më poshtë:

“Neni 23

Marrëveshja për të mos ngritur pretendime kundër cesionarit

	Marrëveshja ndërmjet debitorit dhe ceduesit të një llogarie, sipas së cilës debitori i llogarisë merr përsipër të mos ngrejë kundër cesionarit pretendimet që mund të ketë ndaj ceduesit dhe të mos përdorë mjete të tjera ligjore kundër tij, ka fuqi detyruese edhe për marrëdhënien mes cesionarit dhe debitorit të llogarisë. Kjo zbatohet vetëm kur cesionari e ka marrë llogarinë me kundërshpërblim, në mirëbesim dhe pa pasur dijeni për marrëveshjen.
	Një marrëveshje e tillë është e pavlefshme, kur bëhet në kundërshtim me nenin 92 të Kodit Civil të Republikës së Shqipërisë, ose kur debitori i llogarisë është mbingarkuar me borxhe ose detyrime, ose kur fillojnë procedurat e falimentimit.”.

Neni 11

	Neni 24 ndryshohet si më poshtë:


“Neni 24
Cedimi

	Barrëmarrësi mund ta cedojë të drejtën e tij, në përputhje me nenin 499 të Kodit Civil të Republikës së Shqipërisë.
	Mosnjoftimi i një debitori llogarie për cedimin e një të drejte pagese sjell vetëm pasojat ligjore që parashikohen shprehimisht në këtë nen. Krijimi, lidhja, kompletimi ose ekzekutimi i një barre siguruese mbi një llogari nuk kërkon njoftim.
	Në rast se debitori i llogarisë nuk ka bërë një marrëveshje të vlefshme për të mos ngritur pretendime, ose për të mos përdorur mjete të tjera ligjore kundër cesionarit, të drejtat e cesionarit kundrejt debitorit të llogarisë u nënshtrohen:
	a) të gjitha kushteve të marrëveshjes ndërmjet debitorit të llogarisë dhe ceduesit, si edhe çdo pretendimi ose mjeti ligjor që vjen nga transaksioni, prej të cilit rrjedh llogaria ose një transaksion tjetër që ka lidhje me të; 
	b) të gjitha pretendimeve ose mjeteve ligjore të debitorit të llogarisë kundër ceduesit, që kanë lindur para se debitori i llogarisë të ketë marrë njoftim me shkrim për cedimin, njoftim që është nënshkruar nga ceduesi ose cesionari.
	Debitori i llogarisë ka të drejtë të ngrejë pretendime kundër cesionarit vetëm për të zvogëluar detyrimin që rezulton në llogari.
	Në qoftë se ceduesi dhe debitori i llogarisë ndryshojnë kushtet e një marrëveshjeje të lidhur midis tyre, ndryshimet duhet të respektohen edhe nga cesionari, në qoftë se ato janë bërë në mirëbesim dhe në përputhje me normat e arsyeshme tregtare. Cesionari fiton të drejtat e ceduesit, të cilat rrjedhin nga kontrata e ndryshuar. Ky paragraf nuk zbatohet kur e drejta, sipas një kontrate të ceduar, është fituar si rezultat i përmbushjes së plotë të detyrimit dhe kur debitori i llogarisë ka marrë njoftim për cedimin. 
	Debitori i llogarisë mund ta përmbushë detyrimin duke paguar ceduesin jo më vonë nga data e marrjes së njoftimit, i cili tregon se shuma e kërkuar, ose që do të kërkohet, është ceduar dhe se pagesa duhet t’i bëhet cesionarit. Pas marrjes së njoftimit, debitori i llogarisë mund të çlirohet nga detyrimi në rast se paguan cesionarin, por jo kur paguan ceduesin. Lajmërimi është i pavlefshëm në rast se nuk përshkruan në mënyrë të arsyeshme llogarinë e ceduar.
	Me kërkesë të debitorit të llogarisë, cesionari, brenda një kohe të arsyeshme, duhet të provojë se cedimi është kryer. Në rast se cesionari nuk vepron në përputhje me këtë kërkesë, debitori i llogarisë çlirohet nga detyrimi në rast se paguan ceduesin, edhe sikur të ketë marrë njoftim. 
	Debitori i llogarisë, që ka marrë lajmërim për cedimin e llogarisë, ka të drejtë të marrë nga cesionari një shënim, me anë të të cilit bëhet e ditur se debitori i llogarisë çlirohet nga çdo detyrim i mëtejshëm ndaj cesionarit, në qoftë se nuk ka mbetur pjesë e detyrimit e papaguar dhe cesionari nuk ka detyrim të japë kredi, të marrë përsipër një detyrim të ri, ose të paguajë në ndonjë mënyrë tjetër.
	Çlirimi nga detyrimi, duhet të bëhet brenda një periudhe të arsyeshme, por jo më vonë se 3 ditë pune pasi ceduesi të ketë marrë kërkesën nga debitori i llogarisë. Rregulli i parashikuar në  këtë paragraf nuk zbatohet për shitjen e llogarisë.”.

Neni 12

	Neni 30 ndryshohet si më poshtë:

“Neni 30

Arkëtimi i llogarive dhe instrumenteve nga barrëmarrësi

	Kur kolaterali është llogari, instrument ose titull, barrëmarrësi ka të drejtë të njoftojë debitorin e llogarisë ose personin që ka detyrime nga instrumenti ose titulli që t’i paguajë barrëmarrësit shumën e llogarisë, të instrumentit ose titullit dhe pasi të ketë zbritur shpenzimet e arsyeshme të bëra për arkëtimin, t’i përdorë paratë e arkëtuara për përmbushjen e detyrimit të siguruar nëpërmjet barrës siguruese.”.

Neni 13

	Në nenin 41 bëhen këto ndryshime 
	Shkronjat “a” dhe “b” ndryshohen si më poshtë:
	“a) Vlefshmëria, kompletimi dhe preferimi i barrës siguruese rregullohen nga ligji i vendit ku ndodhet barrëdhënësi në çastin që jepet barra, në rast se kolaterali i kësaj barre është:
	i) llogari, instrument ose para dhe është kompletuar me regjistrim;
	ii) automjet që nuk është mall konsumi, aeroplan ose vagon treni që nuk është inventar;
	Vendndodhja e barrëdhënësit, është vendi kryesor ku ai ushtron veprimtari tregtare ose vendbanimi i tij, në qoftë se nuk zhvillon veprimtari tregtare. 	Vendndodhja e personit juridik është vendi i selisë së tij.
	b) Vlefshmëria, kompletimi dhe preferimi i barrës siguruese rregullohen nga ligji i vendit në të cilin ndodhet kolaterali në çastin e dhënies së barrës, në rast se kolaterali i kësaj barre është:
	i) një automjet që është mall konsumi;
	ii) një mall që nuk përmendet në shkronjën “a” të këtij neni; 
	iii) një instrument ose para, kur këto janë në posedim të barrëmarrësit.”.

Neni 14

	Termat “Ministria e Ekonomisë, Tregtisë dhe Energjetikës” dhe “Ministri i Ekonomisë, Tregtisë dhe Energjetikës” zëvendësohen respektivisht me termat “ministria përgjegjëse për ekonominë” dhe “ministri përgjegjës për ekonominë” 



Neni 15

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 20.10.2016

Shpallur me dekretin nr. 9781, datë 31.10.2016, të Presidentit të Republikës së Shqipërisë, Bujar Nishani

LIGJ
Nr. 102/2016

PËR DISA SHTESA NË LIGJIN NR. 10 142, DATË 15.5.2009, “PËR SIGURIMIN SHOQËROR SUPLEMENTAR TË USHTARAKËVE TË FORCAVE TË ARMATOSURA, TË PUNONJËSVE TË POLICISË SË SHTETIT, TË GARDËS SË REPUBLIKËS, TË SHËRBIMIT INFORMATIV TË SHTETIT, TË POLICISË SË BURGJEVE, TË POLICISË SË MBROJTJES NGA ZJARRI DHE TË SHPËTIMIT E TË PUNONJËSVE TË SHËRBIMIT TË KONTROLLIT TË BRENDSHËM NË REPUBLIKËN E SHQIPËRISË”, TË NDRYSHUAR

	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 10 142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”, të ndryshuar, bëhen këto shtesa:

Neni 1

	Në titullin e ligjit, pas fjalëve “të Shërbimit Informativ të Shtetit” shtohen fjalët “të Agjencisë së Inteligjencës dhe Sigurisë së Mbrojtjes”.


Neni 2

	Në nenin 1 bëhen këto shtesa:
	a) Pas fjalëve “të Shërbimit Informativ të Shtetit” shtohen fjalët “të Agjencisë së Inteligjencës dhe Sigurisë së Mbrojtjes”.
	b) Pas fjalëve “nr. 9357, datë 17.3.2005, “Për Shërbimin Informativ të Shtetit”” shtohen fjalët “nr. 65/2014, “Për Agjencinë e Inteligjencës dhe Sigurisë së Mbrojtjes””.

Neni 3

	Në nenin 2, pas pikës 4 shtohet pika 4/1 me këtë përmbajtje:
	“4/1. Punonjësit e Agjencisë së Inteligjencës dhe Sigurisë së Mbrojtjes, në marrëdhënie pune me këtë agjenci, ata në lirim, me pagesë kalimtare dhe në pension.”.

Neni 4

	Në nenin 3, pika 1, pas fjalëve “nr. 9357, datë 17.3.2005, “Për Shërbimin Informativ të Shtetit”” shtohen fjalët “nr. 65/2014, “Për Agjencinë e Inteligjencës dhe Sigurisë së Mbrojtjes””.

Neni 5

	Në nenin 8, pas fjalëve “i Shërbimit Informativ të Shtetit” shtohen fjalët “i Agjencisë së Inteligjencës dhe Sigurisë së Mbrojtjes”.

Neni 6

	Në nenet 10, 11, 12, pika 1, 13, 15, 17 e 21, pas fjalëve “i/të SHISH-it” shtohen fjalët “i/të Agjencisë së Inteligjencës dhe Sigurisë së Mbrojtjes”.

Neni 7

	Në nenin 12, pika 4, shkronja “a”, pas emërtesës “SHISH-i” shtohet  emërtesa “Agjencia e Inteligjencës dhe Sigurisë së Mbrojtjes”.

Neni 8

	Në nenin 22, pas fjalëve “të Shërbimit Informativ të Shtetit” shtohen fjalët “të Agjencisë së Inteligjencës dhe Sigurisë së Mbrojtjes”.





Neni 9

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 20.10.2016

Shpallur me dekretin nr. 9782, datë 31.10.2016 të Presidentit të Republikës së Shqipërisë, Bujar Nishani

LIGJ
Nr. 103/2016

PËR AKUAKULTURËN[footnoteRef:1] [1: 	 Ky ligj është përafruar pjesërisht me: 
	Rregulloren (BE) nr. 1380/2013 të Parlamentit Evropian dhe Këshillit, datë 11 dhjetor 2013, “Mbi Politikën e Përbashkët të Peshkimit”, që amendon Rregulloret e Këshillit (KE) nr.1954/2003 dhe (KE) nr.1224/2009 dhe që shfuqizon Rregulloret e Këshillit (KE) nr.2371/2002 dhe (KE) nr.639/2004 dhe vendimin e Këshillit 2004/585/KE, Numri CELEX 32013R1380, Fletorja Zyrtare e Bashkimit Evropian, Seria L, nr. 354, datë 28.12.2013, faqe 22–61. 
	Rregulloren e Këshillit (KE) nr.199/2008, datë 25 shkurt 2008, “Mbi vendosjen e një kuadri të Komunitetit për mbledhjen, menaxhimin dhe përdorimin e të dhënave në sektorin e peshkimit dhe mbështetjen për këshillimin shkencor në lidhje me Politikën e Përbashkët të Peshkimit”, Numri CELEX 32008R0199, Fletorja Zyrtare e  Bashkimit Evropian, Seria L, nr. 60, datë 5.3.2008, faqe 1-12. 
	Rregulloren (BE) nr. 508/2014 të Parlamentit Evropian dhe të Këshillit, datë 15 maj 2014, lidhur me Fondin Evropian Detar dhe të Peshkimit, dhe që shfuqizon Rregulloret e Këshillit (KE) nr.2328/2003, (KE) nr. 861/2006, (KE), nr. 1198/2006 dhe (KE) nr. 791/2007 dhe Rregulloren (BE) nr. 1255/2011 të Parlamentit Evropian dhe Këshillit, Numri CELEX 32014R0508, Fletorja Zyrtare e  Bashkimit Evropian, Seria L, nr. 149, datë 20.05.2014, faqe 1- 66.

] 


Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME 

Neni 1
Qëllimi

Ky ligj ka për qëllim të kontribuojë në nxitjen dhe zhvillimin e mëtejshëm të industrisë së akuakulturës, nëpërmjet rritjes së konkurru-eshmërisë dhe përfitimeve në këtë sektor, duke respektuar zhvillimin e ekuilibruar e të qëndrueshëm mjedisor në territorin e Republikës së Shqipërisë. 
Neni 2
Objekti

Ky ligj përcakton bazën e nevojshme ligjore për ushtrimin e veprimtarisë ekonomike të prodhimit dhe kultivimit të organizmave ujorë në fushën e akuakulturës në territorin e Republikës së Shqipërisë.
Neni 3
Përkufizime

Në këtë ligj termat e mëposhtëm kanë këto kuptime:
	1. “Akuakulturë” është kultivimi ose mbarështimi i organizmave ujore si peshqit, molusqet, krustacetë dhe bimët ujore nga personat fizikë ose juridikë, nëpërmjet përdorimit të teknologjive të përcaktuara për të rritur prodhimin e tyre përtej kapaciteteve natyrore në mjedis, ndërhyrjes në ciklin e tyre të plotë apo të pjesshëm, në një pjesë të përzgjedhur dhe të kontrolluar të territorit ujor dhe tokësor në Republikën e Shqipërisë; 
	2. “Akuakulturë biologjike/organike” është aktiviteti që karakterizohet nga:
	a) reduktimi i ndikimeve negative në mjedis;
	b) mospërdorimi i hormoneve dhe OMGJ-ve;
c) respektimi i dendësisë së kafshëve;
	ç) respektimi i mirëqenies së kafshëve;
	d) përdorimi i ushqimeve organike, që rrjedhin nga një peshkim i qëndrueshëm, burime të akuakulturës dhe bujqësisë organike;
	dh) përdorimi i produkteve të pastrimit, miqësore me mjedisin;
	e) përdorimi i trajtimit veterinar, kur është i nevojshëm, por pa dëmtuar cilësitë biologjike/organike të kafshëve. 
	3. “Akuakulturë ekstensive” është një mënyrë prodhimi, në të cilën llojet e kultivuara marrin të gjitha ushqimet nga mjedisi natyral i sistemit ujor ku kultivohen ose nëpërmjet ujit të furnizuar në këtë sistem dhe të karakterizuar nga:
a) një shkallë e ulët kontrolli (sikurse i mjedisit, ushqimeve, grabitqarëve, konkurrentëve etj.); 
b) kosto fillestare të ulët, niveli të ulët të teknologjisë dhe rendiment të ulët prodhues (jo më shumë se 500 kg/ha/vit); 
c) varësia e lartë nga kushtet klimaterike dhe cilësia e ujit; përdorimi i trupave ujore natyrore (p.sh. laguna, gjire, rezervuarë të bujqësisë) dhe ushqime natyrore, shpesh të papërcaktuara, të organizmave ujorë. 
4. “Akuakulturë gjysmëintensive” është një mënyrë kultivimi që ka për qëllim të rrisë prodhimin e peshkut në sistemet ujore, tej nivelit të siguruar nga ushqimi që gjendet në mënyrë natyrale në këto sisteme, nëpërmjet ushqimeve shtesë, që luajnë rol plotësues. 
5. “Akuakulturë intensive” është një mënyrë kultivimi, në të cilën të gjitha ushqimet furnizohen nga jashtë dhe që karakterizohet nga:
a) prodhimi i më shumë se 30 kg/m3;  
b) një shkallë të lartë kontrolli; 
c) kosto fillestare të larta, nivel i lartë i teknologjisë dhe rendiment i lartë në prodhim;
ç) tendenca e rritjes së pavarësisë nga kushtet klimaterike dhe nga cilësia e ujit; 
d) përdorimi i sistemeve artificiale të kultivimit.
	6. “Akuakulturë në shkallë të vogël” është një mënyrë kultivimi e përbërë nga një ose me shumë njësi të vogla prodhimi, me menaxhim familjar ose të komunitetit, duke përdorur nivele të ulëta ose mesatare të burimeve dhe punë të kufizuar nga jashtë e shpesh për arsye vetëkonsumimi. 
7. “Zonë e Përcaktuar për Akuakulturë (ZPA)” është një sistem planifikimi hapësinor apo zonimi, i kryer në nivel kombëtar; ZPA-ja ka për qëllim të identifikojë një zonë të përcaktuar për akuakulturë, të njohur nga autoritetet e planifikimit hapësinor, që konsiderohet si prioritet për zhvillimin e akuakulturës. 
8. “Drejtoria” është drejtoria përgjegjëse në ministri për hartimin e politikave në akuakulturë.
9. “Ekosistem detar/ujor” është një kompleks dinamik, i përbërë nga komunitete të bimëve, kafshëve e mikroorganizmave, si dhe mjedisi jo i gjallë, të cilat ndërveprojnë ndërmjet tyre si një njësi funksionale, sipas përcaktimit në legjislacionin në fuqi për peshkimin; 
10. “Ujëra të Republikës së Shqipërisë” përfshin ujërat detare, si dhe ujërat e brendshme, sipas përcaktimit në legjislacionin në fuqi për peshkimin.
11. “Ujëra të brendshme” janë lagunat bregdetare, liqenet natyrore, liqenet e hidrocentraleve, ujëmbledhësit e bujqësisë, lumenjtë dhe ujëra të tjera të Republikës së Shqipërisë, të ndryshme nga ujërat detare, sipas përcaktimit në legjislacionin në fuqi për peshkimin.
12. “Organizma ujorë” janë gjallesat shtazore ose bimore, që kanë ujin si mjedis të zakonshëm ose natyror jetese, ku përfshihen peshqit, krustacetë, molusqet, gasteropodët, ekinodermët, tunikatët, koralet, sfungjerët, amfibët, reptilët ujorë, gjitarët ujorë si dhe vezët, larvat e rasatet e tyre ose prodhime të tjera natyrore, me përjashtim të shpendëve, sipas përcaktimit në legjislacionin në fuqi për peshkimin.
13. “Ujëra territoriale” nënkupton ujërat e zonës detare, sipas përcaktimit në ligjin “Kodi Detar” në fuqi.
14. “Ministër” është ministri përgjegjës për aktivitetin e peshkimit dhe akuakulturës.
15. “Ministria” është ministria përgjegjëse për aktivitetin e peshkimit dhe akuakulturës. 
16. “Parimi i qasjes pro ekosistemit për akua-kulturën” është një strategji për integrimin e veprimtarisë së akuakulturës në kuadër të ekosistemit, e tillë që të nxisë zhvillimin e qëndrueshëm, barazinë dhe ndryshueshmërinë e sistemeve të ndërlidhura ekonomike, shoqërore dhe ekologjike.
17. “Zhvillimi i qëndrueshëm” është admini-strimi i organizmave ujorë, duke bërë të mundur mbrojtjen e ekosistemit ujor, në mënyrë të tillë që të garantohet shfrytëzimi i vazhdueshëm i tyre për plotësimin pa ndërprerje të nevojave njerëzore për brezat.
18. “Instalime tokësore” është tërësia e ndërtimeve që shërbejnë për kultivimin e organizmave ujorë, të tilla si vaskat, kanalet furnizuese dhe shkarkuese, inkubatorët, labora-torët, magazinat frigoriferike, si dhe çdo ndërtim tjetër që shërben për akuakulturë.

KREU II
MIRATIMI I ZONAVE TË PËRCAKTUARA PËR AKUAKULTURË (ZPA) 

Neni 4
Qëllimi dhe zbatimi i Zonës së Përcaktuar për Akuakulturë (ZPA)

Zonat e përcaktuara për akuakulturë: 
1. Miratohen nëpërmjet një sistemi planifikimi që synon integrimin e aktivitetit të akuakulturës në zonën ujore, bregdetare dhe tokësore me përdoruesit e tjerë, për të shmangur konfliktet në përdorimin e këtyre zonave.
2. Zbatohen për të lehtësuar dhe zhvilluar aktivitetin e akuakulturës në zonën ujore, bregdetare dhe tokësore, duke përfshirë procesin e lejimit dhe të procedurave të funksionimit.
3. I shërbejnë përmirësimit të akuakulturës së qëndrueshme dhe kanë për qëllim koordinimin dhe integrimin e kompetencave e procedurave ndërmjet institucioneve të ndryshme publike, të përfshira në lejimin, kontraktimin dhe monitorimin e aktiviteteve të akuakulturës.

Neni 5
Përgatitja dhe miratimi i ZPA-së 

1. ZPA-ja përfshin zona të veçanta, të caktuara, me qëllim aktivitetin e akuakulturës, së bashku me infrastrukturën në shërbim të saj.
2. ZPA-ja përgatitet dhe koordinohet me nismën e ministrisë, në konsultim me ministritë përgjegjëse në fushën e planifikimit të territorit, përdorimin e hapësirës detare dhe tokësore, transportit, përdorimin e burimeve ujore, mbrojtjes së mjedisit, turizmit, ekonomisë dhe trashëgimisë kulturore dhe me organet e pushtetit vendor. Zonat e përcaktuara për akuakulturë miratohen me vendim të Këshillit të Ministrave. Nëse një ZPA e propozuar shtrihet në një zonë kufitare me një zonë të mbrojtur, procesi i miratimit të saj nga këshilli i Ministrave, duhet të përfshijë një konsultim publik me grupet e interesit dhe institucionet shkencore. 
3. ZPA-ja është pjesë e planifikimit fizik të hapësirës ujore dhe tokësore, kriteret për përgatitjen e së cilës mbajnë parasysh faktorët që e lejojnë zhvillimin e akuakulturës dhe ato që nuk e lejojnë zhvillimin e saj.
4. Me qëllim lehtësimin e dialogut ndërmjet përdoruesve, informacioni mblidhet dhe trajtohet nga ministria në mënyrë administrative, si dhe mbështetet me teknologjinë GIS (Sistemet Informatike Gjeografike) të të dhënave. 
5. Të dhënat e përdorura për ZPA-të janë me vlerë jo vetëm për përdoruesit që lidhen direkt me akuakulturën, por për të gjithë përdoruesit publikë detarë dhe tokësorë. 

 Neni 6
Përmbajtja e ZPA-së

1. Përshtatshmëria e zonave për aktivitet akuakulture identifikohet dhe, bazuar në të, përcaktohen, të paktën, tre kategori zonimi: 
a) zona të përshtatshme për aktivitetin e akuakulturës; 
b) zona të papërshtatshme për aktivitetin e akuakulturës; 
c) zona për aktivitet të akuakulturës me rregulla të veçanta dhe/ose kufizime.
2. Dokumenti i identifikimit ZPA përmban:
a) masat e nevojshme për zbatimin e parimit të qasjes pro ekosistemit për akuakulturën; 
b) masat që lidhen me promovimin e zhvillimit të qëndrueshëm të saj. 
3. Dokumenti për ZPA-në përfshin, gjithashtu, kapacitetet mbajtëse, e mbështetur kjo në studimet përkatëse teknike. 

Neni 7
Monitorimi 

1. Monitorimi i ecurisë së aktiviteteve të akuakulturës që kryhen në ZPA-të bëhet në mënyrë periodike, të paktën një herë në vit, nga drejtoria përgjegjëse në ministri.
2. Planet e monitorimit përgatiten nga drejtoria përgjegjëse dhe miratohen nga ministri. Ato janë të ndryshueshme, të përshtatura me zhvillimet në kohë dhe hapësirë. 

KREU III
VEPRIMTARIA E AKUAKULTURËS

Neni 8
Veprimtaria e akuakulturës 

1. Veprimtaria e akuakulturës zhvillohet nga persona fizikë ose juridikë, të cilët kanë akuakulturën për objekt të veprimtarisë, dhe vetëm në sipërfaqet tokësore dhe ujore të përcaktuara me vendim të Këshillit të Ministrave si ZPA.
2. Personat fizikë ose juridikë, të interesuar për zhvillimin e aktivitetit të akuakulturës në sipërfaqe publike tokësore dhe ujore, u nënshtrohen procedurave të konkurrimit publik, përveçse në rastet kur kontrata rinovohet sipas nenit 25 të këtij ligji. Me fituesin, ministria lidh kontratën për dhënien në administrim të sipërfaqes ujore e limitotrofe ose tokësore për të drejtën e ushtrimit të aktivitetit të akuakulturës.
3. Personat fizikë ose juridikë, të interesuar për zhvillimin e aktivitetit të akuakulturës në sipërfaqe tokësore private, lidhin me ministrinë kontratë për të drejtën e ushtrimit të aktivitetit, pa iu nënshtruar procedurave të konkurrimit publik.
4. Personat fizikë ose juridikë, të shpallur fitues, pas procedurave të konkurrimit publik apo dhe lidhjes së kontratës me ministrinë duhet të pajisen me licencën me kodin II.3.B, sipas kritereve dhe procedurave të parashikuara në legjislacionin në fuqi për licencat, autorizimet dhe lejet në Republikën e Shqipërisë.
5. Institucioni tjetër, që vlerëson plotësimin e kushteve të licencimit për inspektimin dhe/ose revokimin për veprimtaritë me kodin II.3.B, është Drejtoria dhe Inspektorati i Peshkimit (struktura përgjegjëse për akuakulturën), në ministrinë përgjegjëse për peshkimin.
6. Ndalohet ushtrimi i aktivitetit të akuakulturës nga subjektet fizike ose juridike pa qenë të pajisur me dokumentacionin e përmendur në pikat e mësipërme të këtij neni.

Neni 9
Dhënia me qira e pronës shtetërore ose asaj në pronësi të pushtetit vendor

1. Prona shtetërore ose ajo në pronësi të pushtetit vendor i jepet me qira personave juridikë e fizikë për të ushtruar veprimtarinë e akuakulturës intensive, në bazë të parimit të zhvillimit të qëndrueshëm dhe sipas procedurave të përcaktuara në nenin 8 të këtij ligji.
2. Ministria lidh kontratën për të drejtën e ushtrimit të aktivitetit të akuakulturës me fituesin, pasi ky i fundit të lidhë kontratë me përfaqësuesin e pronës shtetërore ose të bashkisë.
3. Të ardhurat nga qiradhënia për pronën shtetërore derdhen në Buxhetin e Shtetit, ndërsa të ardhurat nga qiradhënia e pronës së pushtetit vendor derdhen në buxhetin e bashkisë.
4. Vlerësimi i tokave shtetërore për qëllime të akuakulturës klasifikohet në të njëjtën kategori me tokat bujqësore.

Neni 10 
Dhënia me qira e sipërfaqeve ujore 

1. Sipërfaqet ujore të Republikës së Shqipërisë u jepen me qira, sipas procedurave të parashikuara në nenin 8, të këtij ligji, personave juridikë e fizikë, për të ushtruar veprimtarinë e akuakulturës intensive, me qëllim shfrytëzimin e këtyre sipërfaqeve, në bazë të parimit të zhvillimit të qëndrueshëm.
2. Kushtet e qirasë përcaktohen në kontratën për të drejtën e ushtrimit të aktivitetit të akuakulturës që ministria lidh me subjektin fitues.
3. Vlerat e qirasë, sipas kategorive ujore, përcaktohen në dokumentin e ZPA-së.
4. Të ardhurat nga qiradhënia derdhen në Buxhetin e Shtetit.

Neni 11
E drejta e përdorimit

E drejta e përdorimit të tokave në pronësi shtetërore dhe e sipërfaqeve ujore të Republikës së Shqipërisë, për zhvillimin e veprimtarisë së akuakulturës, përcaktohet në kontratën përkatëse për të drejtën e ushtrimit të aktivitetit të akuakulturës. 

Neni 12 
Kushtet e kultivimit

1. Personat juridikë dhe fizikë, të cilët kultivimin e kryejnë në instalime tokësore dhe që përdorin ujin e detit, kultivimin e kryejnë vetëm në këtë pjesë tokësore, për të cilën kanë lejen përkatëse, në përputhje me rregullat e ndërtimit dhe me të drejtën përkatëse për ushtrimin e kësaj veprimtarie, nëpërmjet shfrytëzimit të të mirave detare.
2. Personat juridikë dhe fizikë kultivojnë vetëm ato lloje dhe sasi peshku e organizmash të tjerë ujorë, të cilët janë të parashikuar në kontratën për të drejtën e ushtrimit të aktivitetit të akuakulturës, të lidhur me ministrinë.

Neni 13
Kohëzgjatja e kontratës

1. Kohëzgjatja e kontratës për ushtrimin e veprimtarisë së akuakulturës në sipërfaqet tokësore dhe ujore është deri në 20 vjet. Në varësi të vlerës së investimit, kohëzgjatja e kontratës përcaktohet si më poshtë:
a) për investime me vlerë deri në 5 milionë euro, kohëzgjatje deri 10 vjet;
b) për investime me vlerë deri 10 milionë euro, kohëzgjatje deri 15 vjet;
c) për investime me vlerë mbi 10 milionë euro, kohëzgjatje deri 20 vjet.
2. Në kontratë parashikohen afatet, brenda të cilave duhet të fillojnë e të përfundojnë veprat për ushtrimin e veprimtarisë. Në çdo rast, veprat duhet të përfundohen brenda tre vjetëve nga çasti i nënshkrimit të kontratave përkatëse. 



Neni 14
Zhvillimi i aktivitetit në pronat private

1. Personat fizikë ose juridikë, të interesuar për zhvillimin e aktivitetit të akuakulturës tokësore në pronat private, pajisen me kontratën për të drejtën e ushtrimit të aktivitetit të akuakulturës.
2. Personat fizikë ose juridikë, të interesuar për zhvillimin e aktivitetit të akuakulturës tokësore në pronat private, përpara aplikimit për të drejtën e kultivimit përkatës, lidhin kontratën e qirasë ose të shitblerjes për tokën, pronë private, me pronarin përkatës.
KREU IV
USHTRIMI I VEPRIMTARISË SË AKUAKULTURËS

Neni 15
Autoriteti përgjegjës 

Ministria është autoriteti përgjegjës që jep të drejtën e ushtrimit të aktivitetit të akuakulturës, nëpërmjet lidhjes së kontratës përkatëse me personat fizikë apo juridikë, për ushtrimin e këtij aktiviteti.  

Neni 16
Përfitimi i të drejtës së ushtrimit të aktivitetit dhe procedurat e aplikimit 

1. Ministria shpall konkurrimin publik për dhënien në përdorim të zonave të përcaktuara në ZPA.
2. Çdo person fizik apo juridik aplikon për të përfituar të drejtën e ushtrimit të aktivitetit të akuakulturës në zonën tokësore shtetërore/ose private dhe atë detare.
3. Aplikimi kryhet pranë drejtorisë përgjegjëse për akuakulturën.
4. Drejtoria shqyrton aplikimet dhe, në rastin e kërkesës për zonë tokësore shtetërore dhe atë detare, shpall fituesin brenda një periudhe kohore jo më të vonë se 3 muaj nga dita e marrjes së aplikimeve.

Neni 17
Forma e dokumenteve, procedura dhe përmbajtja e kontratës 

Forma e aplikimit, ngritja e komisionit të vlerësimit, procedura e konkurrimit, dokumentet që subjektet paraqesin për të marrë të drejtën e ushtrimit të aktivitetit të akuakulturës, ankimi, si dhe lloji e përmbajtja e kontratës që lidhet ndërmjet palëve përcaktohen me vendim të Këshillit të Ministrave. 

Neni 18
Ndryshimi i të dhënave të subjektit

Në rastet kur subjekti i autorizuar për ushtrimin e aktivitetit të akuakulturës ndryshon të dhënat e tij, atëherë ai duhet të njoftojë ministrinë, e cila  ndryshon të dhënat në kontratën përkatëse. 

Neni 19
Regjistri i kontratave

1. Drejtoria krijon, mban dhe kujdeset për regjistrin e kontratave të lidhura nga ministria për ushtrimin e aktivitetit të akuakulturës.
2. Kërkesat për krijimin, funksionimin dhe mirëmbajtjen e regjistrit të kontratave për ushtrimin e aktivitetit të akuakulturës përcaktohen me udhëzim të ministrit.
3. Një kopje e kontratës për ushtrimin e aktivitetit të akuakulturës në sipërfaqet tokësore dhe ujore duhet të disponohet nga subjekti, në vendin ku kryhet aktiviteti i kultivimit ose në selinë e personit fizik ose juridik.

Neni 20 
Ndërprerja e kontratës 

1. E drejta për ushtrimin e aktivitetit të akuakulturës pushon së ekzistuari:
a) kur mbaron afati i kontratës dhe nuk është paraqitur kërkesë për rinovim;
b) me pushimin së ekzistuari të personit juridik; 
c) me kërkesën me shkrim të subjektit, drejtuar ministrisë; 
ç) në qoftë se pas nënshkrimit të kontratës vërtetohet me fakte se ajo është lëshuar mbi bazën e të dhënave jo të sakta dhe fakteve të pavërteta.
2. Në rast të ndërprerjes së ekzistencës së personit juridik, sipas shkronjës “b”, të pikës 1, të këtij neni, subjekti është i detyruar të njoftojë autoritetin që ka dhënë të drejtën e zhvillimit të aktivitetit.

Neni 21
Zgjidhja e kontratës 

Kontrata për të drejtën e ushtrimit të aktivitetit të akuakulturës zgjidhet me vendim, në rastet kur: 
a) përfituesi, sipas kërkesave të këtij ligji, për dy vjet rresht nuk dorëzon të dhënat e përcaktuara në nenin 36 të këtij ligji, dhe aktet nënligjore në fuqi;
b) subjekti fizik apo juridik kultivon lloje, sasi peshku dhe organizmash të tjerë që nuk janë të përcaktuar në kontratën për zhvillimin e aktivitetit;
c) së bashku me dënimin me gjobë, për shkelje, vendosen masa mbrojtëse për ndalimin e kultivimit;
ç) përfituesi/ushtruesi i aktivitetit të akuakulturës nuk ka ushtruar aktivitetin në fjalë pa arsye, për një periudhë më shumë se 12 muaj; 
d) përfituesi nuk ka zbatuar kërkesat e përcaktuara në kontratën përkatëse apo nuk ka përmirësuar pikat e dobëta, që i janë lënë detyrë nga inspektorati i peshkimit, gjatë periudhës së caktuar;  
dh) shkelen kushtet e lejes së mjedisit;
e) përfituesi nuk ka raportuar për raste sëmundjeje apo për praninë e organizmave të dëmshëm, apo kur ka dështuar për të marrë masat e nevojshme për parandalimin e përhapjes së sëmundjeve apo të organizmave të dëmshëm në apo rreth zonës së kultivimit, përfshirë këtu dëmtimin e popullatave të peshqve apo organizmave të tjerë detarë; 
ë) përfituesi nuk e ushtron aktivitetin e akuakulturës në përputhje me dispozitat e këtij ligji.

Neni 22
Ndryshimi i kontratës 

Në rastet kur janë verifikuar implikime të rënda në mjedis apo në rastet e shfaqjes së sëmundjeve që rezultojnë nga përdorimi i pajisjeve të përdorura, të përcaktuara në kontratë, kërkesat e parashikuara në kontratën për të drejtën e ushtrimit të aktivitetit të akuakulturës mund të ndryshojnë me mirëkuptim ndërmjet palëve ose me kërkesën e institucioneve përkatëse. 

Neni 23
Ankimi

1. Kundër vendimit për zgjidhjen e kontratës, sipas nenit 21, të këtij ligji, si dhe ndërprerjes së saj, sipas shkronjave “c” e “ç”, të pikës 1, të nenit 20, të këtij ligji, për të drejtën e ushtrimit të aktivitetit të akuakulturës, bëhet ankim administrativ, brenda 5 ditëve nga dita e njoftimit/publikimit të tij, sipas rregullave të përcaktuara në Kodin e Procedurës Administrative.

2. Në rastet e ndërprerjes/zgjidhjes së kontratës për ushtrimin e aktivitetit të akuakulturës në sipërfaqen ujore dhe tokësore, autoriteti përgjegjës njofton përfaqësuesin e pronës shtetërore.

Neni 24
Përfundimi i kontratës 

1. Kontrata për të drejtën e ushtrimit të aktivitetit të akuakulturës përmban kohëzgjatjen e përdorimit/qiramarrjes së sipërfaqes ujore e tokësore për këtë qëllim. 
2. Pas përfundimit të afatit të vlefshmërisë së kontratës për të drejtën e ushtrimit të aktivitetit të akuakulturës, zona shpallet për konkurrim, pasi është marrë më parë edhe mendimi i institucioneve përkatëse, të përfshira në këtë proces, me përjashtim të rastit të përcaktuar në nenin 25, të këtij ligji.  

Neni 25
Rinovimi i kontratës

1. Autoriteti përgjegjës, sipas nenit 15, të këtij ligji, miraton rinovimin e kontratës ekzistuese në rastet kur ushtruesi i aktivitetit të akuakulturës e kërkon atë deri në 3 muaj përpara përfundimit të afatit të kontratës. 
2. Kërkesa për rinovimin e kontratës për ushtrimin e aktivitetit të akuakulturës refuzohet në rastet kur: 
a) ushtruesi i aktivitetit nuk ka përmbushur kërkesat për të cilat është lidhur kontrata dhe/ose nuk ka përmirësuar pikat e dobëta gjatë periudhës së ushtrimit të këtij aktiviteti, ashtu sikurse i është kërkuar në kontratën paraardhëse;
b) ushtruesi i aktivitetit ka shkelur dispozitat e këtij ligji apo ka vepruar në kundërshtim me kushtet e përcaktuara në këtë kontratë;
c) kërkesa për rinovimin e kontratës nuk është në përputhje me ZPA-në;
ç) kërkesa për rinovimin e kontratës bie ndesh me parimet e mbrojtjes së mjedisit, sipas legjislacionit në fuqi; 
d) ushtruesi i aktivitetit ka pushuar zhvillimin/ushtrimin e kësaj veprimtarie. 
3. Në rastet kur ushtruesi i aktivitetit të akuakulturës nuk merr përgjigje me shkrim nga autoriteti përgjegjës, sipas nenit 15, të këtij ligji, për mundësinë e rinovimit të aktivitetit brenda afatit 3-mujor, nga data e aplikimit, atëherë e drejta për të ushtruar aktivitetin e akuakulturës konsiderohet si e rinovuar, me të njëjtat kushte dhe terma si ato të përcaktuara në kontratën paraardhëse. Në këtë rast, kontrata e re për ushtrimin e aktivitetit të akuakulturës është e vlefshme për një vit, nga dita e përfundimit të vlefshmërisë së asaj paraardhëses.  

Neni 26
Transferimi i kontratës për ushtrimin aktivitetit të akuakulturës

1. Kontrata për ushtrimin e aktivitetit të akuakulturës transferohet te ndonjë person i tretë, fizik apo juridik, vendas ose i huaj, që përmbush kërkesat e përshtatshmërisë, të përcaktuar në dokumentacionin e tenderit, në bazë të të cilit kontrata ishte dhënë fillimisht, vetëm në rastin kur ka autorizim për këtë transferim, të dhënë më parë, me shkrim, nga autoriteti përgjegjës.
2. Në rast se një person fizik apo juridik dëshiron të marrë të drejtën për ushtrimin e aktivitetit të akuakulturës nëpërmjet transferimit, atëherë ai duhet të dorëzojë një kërkesë me shkrim pranë autoritetit përgjegjës.
3. Kërkesa duhet të përmbajë emrin e personit fizik/juridik dhe pëlqimin, me shkrim, të ushtruesit aktual të aktivitetit, për këtë transfertë.
4. Përpara lëshimit të pëlqimit për këtë transferim, drejtoria në ministri mund të kërkojnë të dhëna të tjera apo informacione shtesë, nëse e konsideron të rëndësishme për marrjen e vendimit përkatës, sipas përcaktimeve të këtij ligji.
5. Të drejtat dhe përgjegjësitë e mbajtësit aktual të kontratës për ushtrimin e aktivitetit të akuakulturës i kalojnë, pas miratimit të transferimit, kërkuesit përkatës.
6. Kohëzgjatja e kontratës për ushtrimin e aktivitetit, në rastin kur transferimi te një person tjetër miratohet, është e njëjtë me atë të parashikuar në kontratën e parë.
7. Nuk lejohet dhënia me nënkontratë e së drejtës për të ushtruar aktivitetin e akuakulturës. 

Neni 27 
Pronësia e produkteve të akuakulturës
 
[bookmark: _Ref182120491]1. Organizmat ujorë, të përcaktuar në kontratën e ushtrimit të aktivitetit të akuakulturës dhe që ndodhen në zonën ku ky aktivitet ushtrohet, janë në pronësi të subjektit të përcaktuar në atë kontratë.
2. Organizmat ujorë, të parashikuar në pikën 1, të këtij neni, kur janë larguar nga impiantet e kultivimit ku ushtrohet aktivitetiti i akuakulturës, konsiderohen  në pronësi të subjektit që ushtron aktivitetin e akuakulturës nëse janë brenda distancës prej 100 m nga kufiri i zonës së përcaktuar në kontratë. 

Neni 28
Kultivimi i organizmave ujorë të egër

Në ushtrimin e veprimtarisë së akuakulturës, ku si bazë është përdorimi i organizmave të peshkuar, ministri, me udhëzim, përveç të tjerave, përcakton:
a) kapacitetin e përgjithshëm të kultivuar, të lejuar për lloje të veçanta;
b) sasinë maksimale të organizmave ujorë që mund t’i nënshtrohen kultivimit, sipas kontratave përkatëse për ushtrimin e aktivitetit të akuakulturës;
c) sistemimin e mbikëqyrjes dhe të shoqërimit të kultivimit. 

Neni 29
Kultivimi i organizmave joautoktonë

Kultivimi i llojeve joautoktone të organizmave ujorë kryhet vetëm me miratimin e ministrit që mbulon mjedisin si dhe me pëlqimin e institucioneve shkencore të regjistruara për veprimtari kërkimore, para lidhjes së kontratës.

Neni 30
Kultivimi i organizmave të mbrojtur

Kultivimi i llojeve të mbrojtura të organizmave ujorë kryhet vetëm për qëllime ripopullimi, duke zbatuar legjislacionin në fuqi për mbrojtjen e biodiversitetit. 

Neni 31
Kërkimi shkencor

1. Me qëllim kërkimin shkencor, në zonat e akuakulturës lejohen të zhvillohen aktivitete si përjashtim i dispozitave të këtij ligji.
2. Aktivitetet, sipas pikës 1, të këtij neni, mund të kryhen vetëm me autorizim të veçantë të ministrit, sipas përcaktimeve të ligjit nr. 64/2012, “Për peshkimin”, të ndryshuar. 


Neni 32
Entet e njohura të kërkimit

Ministri, në bazë të kërkesës, mund të njohë si ent kërkimi shkencor një subjekt publik ose privat, sipas përcaktimeve të ligjit nr. 64/2012, “Për peshkimin”, të ndryshuar. 

Neni 33
Aftësia profesionale për kultivim 

1. Personat juridikë ose fizikë, veçanërisht ata që do të zhvillojnë aktivitetin e akuakulturës intensive, mund të ushtrojnë këtë aktivitet vetëm nëse kanë persona të punësuar, teknikisht të aftë për kultivim, të pranishëm në çdo kohë.
2. Në varësi të madhësisë së aktivitetit si akuakulturë intensive, gjysmëintensive, ekstensive ose në shkallë të vogël, llojit të organizmave të kultivuar, ndikimit të tij në mjedis, përcaktohet edhe niveli i kualifikimit të personave të punësuar.
3. Ministri përcakton, me udhëzim, nivelin e nevojshëm të kualifikimit për çdo kategori të zhvillimit të aktivitetit. 

KREU V
NDIKIMI MJEDISOR

Neni 34
Respektimi i kushteve mjedisore

Çdo subjekt që zotëron të drejtën  e ushtrimit të aktivitetit të akuakulturës, duhet të paraqesë  dokumentacionin që vërteton përmbushjen e kushteve mjedisore lidhur me vlerësimin e ndikimit në mjedis, të zonës ku zhvillon aktivitetin dhe të zonës që ndikohet prej tij, sipas legjislacionit në fuqi për mbrojtjen e mjedisit.

Neni 35
Kthimi dhe rivendosja në gjendjen fillestare

Kur kontrata për ushtrimin e aktivitetit të akuakulturës nuk është rinovuar, sipas parashikimit në nenin 25, të këtij ligji, apo kur kontrata për ushtrimin e aktivitetit të akuakulturës është zgjidhur, sipas kërkesave të nenit 21, të këtij ligji, atëherë përfituesi i fundit nga kontrata është i detyruar të heqë nga zona të gjitha instalimet, pajisjet apo organizmat e përdorur për ushtrimin e aktivitetit dhe ta kthejë zonën në gjendjen e saj të mëparshme.  

KREU VI
GRUMBULLIMI I TË DHËNAVE

Neni 36
Të dhënat për kultivimin

1. Personat juridikë ose fizikë, që kanë marrë të drejtën për ushtrimin e aktivitetit të akuakulturës, janë të detyruar të dorëzojnë në drejtori të dhëna të sakta për aktivitetin, sipas një formulari të përcaktuar nga ministri.
2. Personat juridikë ose fizikë, që kanë kontratë për ushtrimin e aktivitetit të akuakulturës, janë të detyruar të dorëzojnë edhe të dhëna të tjera për aktivitetin e tyre, me kërkesë të ministrisë. 

Neni 37
Lloji i të dhënave

1. Të dhënat e grumbulluara janë pjesë e programit kombëtar shumëvjeçar për grumbullimin, menaxhimin dhe përdorimin e të dhënave biologjike, teknike, mjedisore dhe social-ekonomike, të krijuar sipas nenit 93, të ligjit nr. 64/2012, “Për peshkimin”, të ndryshuar.
2. Të dhënat e grumbulluara mbi bazën e këtij ligji trajtohen njësoj sipas përcaktimeve të ligjit nr.64/2012, “Për peshkimin”, të ndryshuar.
 
KREU VII
AUTORITETET VENDIMMARRËSE DHE ORGANET KONSULTATIVE

Neni 38
Autoritetet vendimmarrëse/menaxhuese dhe detyrat e tyre

1. Autoritetet vendimmarrëse për çështjet e akuakulturës janë të njëjta me ato të përcaktuara në ligjin e peshkimit në fuqi.
2. Autoritetet vendimmarrëse funksionojnë dhe kanë të njëjtat detyra, sipas përcaktimeve të hartuara në zbatim të nenit 19, të ligjit nr. 64/2012, “Për peshkimin”, të ndryshuar, si dhe të akteve të tjera nënligjore në zbatim të tij. 

Neni 39
Organet konsultative

1. Organet konsultative për çështjet e akuakulturës janë të njëjta me ato të përcaktuara në legjislacionin për peshkimin në fuqi.

2. Organet konsultative funksionojnë dhe kanë të njëjtat detyra, sipas përcaktimeve të hartuara në zbatim të nenit 21, të ligjit nr. 64/2012, “Për peshkimin”, të ndryshuar, si dhe të akteve të tjera nënligjore në zbatim të tij. 

KREU VIII
POLITIKA STRUKTURORE

Neni 40
Fushat e ndërhyrjeve strukturore

1. Politikat strukturore në akuakulturë janë pjesë e politikave të përgjithshme të ministrisë dhe rishikohen, të paktën, një herë në katër vjet.
2. Mbështetja në drejtim të akuakulturës mund të jepet për: 
a) investime në prodhim;
b) masat për mbrojtjen dhe parandalimin e dëmtimit të mjedisit;
c) masat për shëndetin publik;
ç) masat veterinare.
3. Transferimi i pronësisë së një shoqërie nuk mund të përfitojë mbështetje. 
4. Mbështetja e parashikuar në nenet 41, 42, 43 e 44, të këtij ligji, me qëllim  garantimin e respektimit të dispozitave në fushën e mjedisit, shëndetit të konsumatorit ose kafshëve, veterinare ose të mirëqenies së kafshëve mund të jepet deri në momentin kur këto dispozita bëhen të detyrueshme për subjektet.
5. Masat e parashikuara në pikën 2, të këtij neni, përcaktohen sipas legjislacionit në fuqi për bujqësinë dhe zhvillimin rural.

Neni 41
Mbështetje për investime në prodhim

1. Mbështetja për investime në prodhim mund të jepet për investime që synojnë ndërtimin, zgjerimin, modernizimin e impianteve të prodhimit dhe, në mënyre të veçantë, me qëllim përmirësimin e kushteve të punës, të higjienës, shëndetit të njeriut dhe të kafshëve dhe cilësinë e produkteve, reduktimin e ndikimit në mjedis ose rritjen e efekteve pozitive në mjedis.
	2. Mbështetja për investime në prodhim ka për qëllim:
a) diversifikimin e kultivimit të llojeve të reja që kanë një treg në zhvillim;
b) zbatimin e teknikave të akuakulturës, që reduktojnë ndikimin negativ ose rrisin efektet pozitive në mjedis në mënyrë të ndjeshme, kundrejt teknikave normale të përdorura në akuakulturë;
c) vënien në shfrytëzim të tokave të kripura, të varfra apo joproduktive për zhvillimin e aktivitetit të akuakulturës
ç) 	mbështetje për aktivitetet tradicionale të akuakulturës, të rëndësishme për të zhvilluar bazën social-ekonomike dhe mjedisore; 
d) mbështetje për blerjen e pajisjeve për të mbrojtur impiantet nga kafshët e egra; 
dh) përmirësimin e kushteve të punës dhe të sigurisë së punëtorëve të sektorit të akuakulturës. 
3. Mbështetja për investime, sipas pikave 1 dhe 2, të këtij neni, jepet vetëm për rritjen e prodhimit dhe/ose modernizimin e mikrondërmarrjeve dhe ndërmarrjeve të vogla dhe të mesme ekzistuese, ose për krijimin e ndërmarrjeve të reja.

Neni 42
Mbështetje për masat mjedisore

1. Mbështetja mjedisore në akuakulturë ka për qëllim dhënien e një kompensimi për përdorimin e metodave të prodhimit që kontribuojnë në mbrojtjen dhe përmirësimin e mjedisit e të natyrës.  
2. Mbështetja mjedisore ka për qëllim të promovojë: 
a) format e akuakulturës që lejojnë mbrojtjen dhe përmirësimin e mjedisit, të burimeve natyrore, diversitetit gjenetik dhe menaxhimit të peizazhit e të karakteristikave tradicionale të zonave të përcaktuara të akuakulturës; 
b) akuakulturën biologjike, në lidhje me mënyrën e prodhimit biologjik dhe të evidentimit të efekteve të kësaj mënyre mbi prodhimet në treg;  
c) akuakulturën e qëndrueshme, në përputhje me kufizimet specifike mjedisore që rrjedhin nga përcaktimi i zonës si zonë me status të mbrojtur, në lidhje me mbrojtjen e habitateve natyrore dhe gjysmënatyrore të florës dhe faunës së egër.
	3. Me qëllim përfitimin e kësaj mbështetjeje, duhet të vërtetohet që përfituesit, për të gjithë periudhën e ushtrimit të aktivitetit, kane zbatuar kërkesat e lejes mjedisore, përveç zbatimit të praktikave të mira të akuakulturës. Për të siguruar mbështetjen, sipas pikës 2, shkronja “a”, të këtij neni, përfitimet mjedisore të kësaj mbështetjeje duhet të vërtetohen nga një vlerësim paraprak i zbatimit të kushteve të lejes mjedisore.
	4. Ministria llogarit nivelin e kompensimit mbi bazën e këtyre kritereve:  
a) humbjet e pësuara;
b) kostot shtesë, që rrjedhin gjatë periudhës së kalimit nga metodat e prodhimit tradicional në akuakulturë në ato të prodhimit organik;
c) nevojës së dhënies së një mbështetjeje për realizimin e projektit;
ç) mosavantazhet specifike ose kostot e investimeve për njësitë që ndodhen në brendësi apo në afërsi të zonave me status mbrojtjeje, sipas legjislacionit në fuqi.
5. Kompensimi nga ministria jepet: 
a) mbi një shumë të llogaritur për hektar, në zonën në të cilën ndodhen impiantet ku zbatohen masat e veçanta mjedisore;
b) për një periudhë jo më të gjatë se dy vjet, gjatë shndërrimit në akuakulturë biologjike;
c) për një periudhe jo më të gjatë se dy vjet, pas datës së shpalljes së zonës ku zhvillohet aktiviteti si zonë e mbrojtur, vetëm për subjektet që ekzistonin para shpalljes së zonës si të tillë. 

Neni 43
Mbështetje për masat për mbrojtjen e konsumatorit

	1. Mbështetja mund të jepet si kompensim për kultivuesit e molusqeve bivalvorë, për ndalimin e përkohshëm të grumbullimit të molusqeve të kultivuar. Ky kompensim jepet në rastet e ndotjes së molusqeve nga planktoni toksik ose kur prania e tij shkakton, për motive shëndetësore, pezullimin e grumbullimit: 
a) për një periudhë prej, të paktën, katër muajsh në vazhdimësi;
b) në rast se, si rezultat i ndalimit të përkohshëm, dëmi i shkaktuar kalon 25 për qind të xhiros vjetore të subjektit të interesuar, e llogaritur mbi bazën e xhiros mesatare të tri viteve të mëparshme. 
	2. Në harkun kohor të pesë viteve, kompensimi mund të jepet për një maksimum prej 12 muajsh. 

Neni 44
Mbështetje për masat veterinare

Mbështetja mund të jepet për kontrollin dhe eliminimin e sëmundjeve në akuakulturë.




KREU IX
KËRKESA TË PËRGJITHSHME DHE DETYRIME
Neni 45
Kontrolli

1. Kontrolli për zbatimin e këtij ligji dhe akteve nënligjore që rrjedhin prej tij ushtrohet nga drejtoria dhe inspektorati i peshkimit, sipas detyrave, të drejtave dhe përgjegjësive të përcaktuara në ligjin nr. 64/2012, “Për peshkimin”, të ndryshuar.
2. Të tjera organe dhe institucione mbikëqyrin dhe kontrollojnë këtë aktivitet, sipas kompetencave dhe përgjegjësive që atyre u ngarkohen nga/dhe me ligje të veçanta.
3. Organet përgjegjëse të kontrollit, të ngarkuara nga ky ligj, monitorojnë zbatimin e dispozitave të këtij ligji dhe ushtrojnë kontroll sistematik për masat e marra gjatë ushtrimit të aktivitetit të akuakulturës. 
Neni 46 
Dhënia e informacionit dhe kontrolli

	1. Personat përgjegjës për ushtrimin e aktivitetit të akuakulturës janë të detyruar që të vënë në dispozicion të organeve përgjegjëse të kontrollit, të përcaktuara nga ky ligj, informacionin e nevojshëm, dokumentet, mostrat, instalimet dhe pajisjet e përdorura, apo materiale të tjera të nevojshme, me qëllim që përfaqësuesit e organeve të kontrollit të mund të ushtrojnë detyrat e tyre në zbatim të këtij ligji.
	2. Personat përgjegjës për ushtrimin e aktivitetit të akuakulturës zbatojnë dispozitat përkatëse në fuqi për dhënien e informacionit, duke vendosur në dispozicion zyrat dhe asistencën e tyre për organet e kontrollit.
KREU X
SANKSIONET

Neni 47
Kundërvajtjet administrative

1. Përbëjnë kundërvajtje administrative shkeljet e mëposhtme:
a) cilido që zhvillon veprimtari akuakulture në kundërshtim me pikën 5, të nenit 8, të këtij ligji, dënohet me gjobë:
i) 50 mijë lekë, nëse aktiviteti është akuakulturë në shkallë të vogël;

ii) 100 mijë lekë, nëse aktiviteti është akuakulturë ekstensive;
iii) 500 mijë lekë, nëse aktiviteti është akuakulturë gjysmëintensive;
iv) 1 000 000 lekë, nëse aktiviteti është akuakulturë intensive;
b) kultivimi i llojeve dhe sasive të peshkut dhe organizmave të tjerë ujorë tej sasive dhe llojeve të shënuara në kontratën për të drejtën e ushtrimit të aktivitetit të akuakulturës, në kundërshtim me pikën 2, të nenit 12, të këtij ligji, dënohet me gjobë: 
i) 20 mijë lekë, nëse aktiviteti është akuakulturë në shkallë të vogël;
ii) 200 mijë lekë, nëse aktiviteti është akuakulturë ekstensive;
iii) 200 mijë lekë, nëse aktiviteti është akuakulturë gjysmëintensive;
iv) 500 mijë  lekë, nëse aktiviteti është akuakulturë intensive;
c) ushtrimi i veprimtarisë në kundërshtim me dispozitat e nenit pikës 3, të nenit 19, të këtij ligji, dënohet me gjobë nga 5 000 lekë deri në 10 000 lekë;
ç)	transferimi i kontratës për ushtrimin e aktivitetit të akuakulturës, i paautorizuar më parë, me shkrim, nga autoriteti përgjegjës, ose dhënia me nënkontratë e së drejtës për të ushtruar aktivitetin e akuakulturës, në kundërshtim me dispozitat e pikave 1 dhe 7, të nenit 26, të këtij ligji, dënohet me gjobë:
i) 50 mijë lekë, nëse aktiviteti është akuakulturë në shkallë të vogël;
ii) 100 mijë lekë, nëse aktiviteti është akuakulturë ekstensive;
iii) 500 mijë lekë, nëse aktiviteti është akuakulturë gjysmëintensive;
iv) 1 000 000 lekë, nëse aktiviteti është akuakulturë intensive;
d) kultivimi i organizmave ujorë të egër tej kapacitetit të përgjithshëm të kultivuar, të lejuar për lloje të veçanta dhe, sidoqoftë, në kundërshtim me dispozitat e nenit 28, të këtij ligji, dënohet me gjobë: 
i) nga 100 mijë deri në 150 mijë lekë, nëse aktiviteti është akuakulturë në shkallë të vogël;
ii) nga 200 mijë deri në 250 mijë lekë, nëse aktiviteti është akuakulturë ekstensive;
iii) nga 300 mijë deri në 400 mijë lekë, nëse aktiviteti është akuakulturë gjysmëintensive;
iv) nga 500 mijë deri në 600 mijë lekë, nëse aktiviteti është akuakulturë intensive, si dhe me sekuestrimin e sasive mbi kapacitetet e lejuara; 
dh) kultivimi i llojeve joautoktone të peshkut dhe organizmave të tjerë ujorë, pa pasur pëlqimin paraprak të ministrisë, në kundërshtim me dispozitat e nenit 29, të këtij ligji, dënohet me gjobë: 
i) nga 200 mijë deri në 250 mijë lekë, nëse aktiviteti është akuakulturë në shkallë të vogël;
ii) nga 300 mijë deri në 350 mijë lekë, nëse aktiviteti është akuakulturë ekstensive;
iii) nga 500 mijë deri në 550 mijë lekë, nëse aktiviteti është akuakulturë gjysmëintensive;
iv) nga 1 000 000 deri në 1 500 000 lekë, nëse aktiviteti është akuakulturë intensive.
e) kultivimi i llojeve të mbrojtura të peshkut dhe organizmave të tjerë ujorë pa pasur pëlqimin paraprak të ministrisë, në kundërshtim me dispozitat e nenit 30, të këtij ligji, dënohet me gjobë:
i) nga 200 mijë deri në 250 mijë lekë, nëse aktiviteti është akuakulturë në shkallë të vogël;
ii) nga 300 mijë deri në 400 mijë lekë, nëse aktiviteti është akuakulturë ekstensive;
iii) nga 500 mijë deri në 600 mijë lekë, nëse aktiviteti është akuakulturë gjysmëintensive;
iv) nga 1 000 000 deri në 1 500 000 lekë, nëse aktiviteti është akuakulturë intensive, si dhe sekuestrimin e sasive të kultivuara; 
ë)	 cilido që ushtron veprimtari studimore dhe shkencore pa autorizimin, sipas nenit 31, të këtij ligji, ose në kundërshtim me kushtet e përcaktuara në autorizim, dënohet me gjobë nga 300 000 lekë deri në 500 000 lekë;
f) ushtrimi i veprimtarisë në kundërshtim me dispozitat e nenit 34, të këtij ligji, dënohet me gjobë:
i) 100 mijë lekë, nëse aktiviteti është akuakulturë në shkallë të vogël;
ii) 200 mijë lekë, nëse aktiviteti është akuakulturë ekstensive;
iii) 300 mijë lekë, nëse aktiviteti është akuakulturë gjysëmintensive;
iv) 500 mijë lekë, nëse aktiviteti është akuakulturë intensive;  
g) moslargimi nga zona i të gjitha instalimeve, pajisjeve apo organizmave të përdorur për ushtrimin e aktivitetit dhe moskthimi i zonës në gjendjen e saj të mëparshme, pas përfundimit të kontratës ose shfuqizimit të saj, sikurse përcaktohet në nenin 35, të këtij ligji, dënohet me gjobë:
i) nga 100 mijë deri në 150 mijë lekë, nëse aktiviteti është akuakulturë në shkallë të vogël;
ii) nga 200 mijë deri në 250 mijë lekë, nëse aktiviteti është akuakulturë ekstensive;
iii) nga 300 mijë deri në 400 mijë lekë, nëse aktiviteti është akuakulturë gjysmëintensive;
iv) nga 1 000 000 deri në 10 000 000 lekë, nëse aktiviteti është akuakulturë intensive;
gj) mosdorëzimi i të dhënave të sakta ose dhënia e të dhënave jo të vërteta apo të falsifikuara, sikurse përcaktohet në nenin 36, të këtij ligji, ose i akteve nënligjore të dala në zbatim të tij, dënohet me gjobë nga 10 mijë deri në 50 mijë lekë.
2. Të drejtën e gjobës për kundërvajtjet administrative, të parashikuara në këtë nen, e ka Inspektorati i Peshkimit.
3. Procedurat e ekzekutimit të gjobave bëhen në përputhje me ligjin nr. 10 279, datë 20.5.2010, “Për kundërvajtjet administrative”.
4. Të ardhurat nga gjobat për kundërvajtjet administrative derdhen 100 për qind në Buxhetin e Shtetit.

Neni 48
Ankimi 

1. Ankimi administrativ kundër vendimeve të marra, në lidhje me shkeljen e dispozitave të parashikuara në këtë ligj, depozitohet në ministri, brenda 10 ditëve nga data e marrjes së njoftimit.
2. Ankimet, sipas pikës 1, të këtij neni, shqyrtohen prej Komisionit të Përhershëm të Ankimeve.
3. Ndaj vendimit të Komisionit të Përhershëm të Ankimeve bëhet ankim në gjykatë, brenda 30 ditëve nga data e marrjes së njoftimit.
4. Ministri miraton përbërjen e komisionit, rregulloren e funksionimit të tij, procedurat që ndiqen për shqyrtimin e ankimeve dhe vendimmarrjen, formatin e ankimit, si dhe elementet që duhet të përmbajë kërkesa përkatëse që plotësohet prej ankimuesit.

KREU XI
DISPOZITA PËRFUNDIMTARE

Neni 49
Aktet nënligjore 

1. Këshilli i Ministrave, me propozimin e ministrit, nxjerr aktet nënligjore në zbatim të neneve 5, pika 2, dhe 17, brenda dy viteve nga hyrja në fuqi e këtij ligji.
2. Ministri nxjerr aktet nënligjore në zbatim të neneve 19, pika 2; 28; 33, pika 3; 36, pika 1; dhe 48, pika 4, brenda dy viteve nga hyrja në fuqi e këtij ligji. 
Neni 50
Përshtatja me kërkesat e ligjit

	1. Brenda 6 muajve nga hyrja në fuqi e këtij ligji, personat fizikë ose juridikë  që ushtrojnë veprimtari akuakulture marrin të gjitha masat që të përshtatin aktivitetin e tyre në përputhje me dispozitat e neneve 7, 33, 34, 35 dhe 46, të këtij ligji.
	2. Sipërfaqet ujore, për të cilat është lidhur kontratë për ushtrimin e aktivitetit të akuakulturës përpara hyrjes në fuqi të këtij ligji, konsiderohen pjesë e ZPA-së, deri në përfundimin e afatit të kontratës. 
3. Pas hyrjes në fuqi të këtij ligji, procedurat e konkurrimit publik për të drejtën e ushtrimit të veprimtarisë së  akuakulturës dhe  lidhja e kontratave të reja për ushtrimin e saj, sipas pikës 2, të nenit 8, të këtij ligji, pezullohen deri në momentin e miratimit të Zonave të Përcaktuara për Akuakulturën, sipas pikës 2, të nenit 5, të këtij ligji.

Neni 51
Shfuqizime

Aktet nënligjore, të dala në zbatim të ligjit nr. 7908, datë 5.4.1995, “Për peshkimin dhe akuakulturën”, të ndryshuar, mbeten në fuqi deri në momentin e daljes së akteve nënligjore në zbatim të këtij ligji dhe për aq sa nuk bien në kundërshtim me dispozitat e tij. 
Ligji nr. 7908, datë 5.4.1995, “Për peshkimin dhe akuakulturën”, i ndryshuar,  shfuqizohet, me hyrjen në fuqi të këtij ligji. 

Neni 52
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 20.10.2016

Shpallur me dekretin nr. 9783, datë 31.10.2016, të Presidentit të Republikës së Shqipërisë, Bujar Nishani

LIGJ
Nr. 104/2016 
 
PËR RATIFIKIMIN E NDRYSHIMIT NR. 3 TË KONTRATËS FINANCIARE NDËRMJET REPUBLIKËS SË SHQIPËRISË DHE BANKËS EVROPIANE TË INVESTIMEVE PËR TERMINALIN E TRAGETEVE TË PORTIT TË DURRËSIT
 
	Në mbështetje të neneve 78, 83, pika 1, dhe 121, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË
 
VENDOSI:  
 
Neni 1
 
	Ratifikohet ndryshimi nr. 3 i kontratës financiare ndërmjet Republikës së Shqipërisë dhe Bankës Evropiane të Investimeve për terminalin e trageteve të Portit të Durrësit, sipas tekstit që i bashkëlidhet këtij ligji dhe është pjesë përbërëse e tij.

Neni 2
 
	Ky ligj hyn në fuqi 15 ditë pas botimit në Fletoren Zyrtare.

Miratuar në datën 20.10.2016

Shpallur me dekretin nr. 9784, datë 31.10.2016 të Presidentit të Republikës së Shqipërisë, Bujar Nishani

Dërguar me DHL
Ministria e Financave
Bulevardi “Dëshmorët e kombit”, 3
1000 Tiranë
Shqipëri

Në vëmendje të z. Arben Ahmetaj, ministër i Financave
Për dijeni	: 	Ministria e Transportit dhe Infra-strukturës
Bulevardi “Dëshmorët e Kombit”, 5
1000 Tiranë
Shqipëri
Luksemburg, </>2016				JUOPS/SEE/AIA/amc.nr
Lënda: 	Terminali i tragetit në Portin e Durrësit
			(FI 23.859 – SERAPIS 2004-0333)
			Kontratë financimi e lidhur nga dhe ndërmjet Republikës së Shqipërisë dhe Bankës Evropiane të Investimeve, më 27 dhjetor 2006, në Tiranë, më pas e ndryshuar (“Kontrata e financimit”)

Ndryshimi nr. 3 i Kontratës së financimit

Të nderuar zotërinj,
Referencë ndaj:
i) kontratës së financimit të përcaktuar më sipër;
ii) shkresës suaj të datës 27 nëntor 2015.
1. Interpretimi
Termat me germa kapitale, të përdorur në këtë shkresë, përveç rasteve që përcaktohen ndryshime, do të kenë të njëjtin kuptim që u janë dhënë në kontratën e financimit. Referencat për nenet janë referenca për nenet e kontratës së financimit.
Në këtë shkresë
“Data e hyrjes në fuqi” do të thotë data në të cilën Banka i konfirmon Huamarrësit me shkrim që Banka ka marrë në formë dhe përmbajtje të pranueshme, për të: i) dy (2) kopje origjinale të kësaj shkrese të sigluara përkatësisht në emër të Huamarrësit, së bashku me një kopje të noterizuar të autoritetit përkatës të palëve nënshkruese, përveç nëse parashikohet ndryshe; dhe ii) vërtetimin e pagesës të tarifës së ndryshimit të përcaktuar në paragrafin 4 më poshtë.
2. Ndryshimet në kontratën e financimit
Kontrata e financimit që hyn në fuqi në datën e hyrjes në fuqi, ndryshohet siç përcaktohet më poshtë:
Neni 1.02  (2) - Kërkesa e disbursimit
Në nenin 1.02 (2), data “31 dhjetor 2015” ndryshon në “31 dhjetor 2016”
Seksioni A
Fjalia e fundit e paragrafit A.1.4 me titull “Kalendari”, ndryshon si më poshtë:
“Ndërtimi i terminalit të pasagjerëve është realizuar tashmë dhe rehabilitimi i kalatave 7&8 pritet të përfundojë në dhjetor 2016”.
3. Detyrimet e vazhdueshme
Dispozitat e kontratës së financimit, përveç të ndryshuara nga kjo shkresë, vazhdojnë të jenë në fuqi. Huamarrësi pranon dhe bie dakord që, përveçse siç përcaktohet dhe miratohet këtu, kjo shkresë nuk përbën përjashtim nga Banka ose ndryshim të çdo termi apo kushti tjetër të kontratës së financimit. Banka rezervon të gjitha të drejtat ligjore dhe kontraktuale që ka sipas kontratës së financimit dhe legjislacionit të zbatueshëm.
Huamarrësi, me kërkesë të Bankës dhe me shpenzimet e veta, do të kryejë të gjitha këto veprime dhe hapa të nevojshëm ose të dëshiruar për të zbatuar ndryshimet në fuqi ose që do të hynin në fuqi sipas kësaj shkrese.
4. Tarifa e ndryshimit
Humarrësi do t’i paguajë Bankës tarifën e ndryshimit prej 10,000 eurosh (dhjetë mijë euro) për ekzekutimin e këtij ndryshimi nr. 3. Kjo shumë do të paguhet brenda 30 ditëve pas datës së faturës përkatëse që Banka i dërgon Huamarrësit, e cila tregon numrin e faturës së Bankës si referencë. Fatura përkatëse do të dërgohet nga Banka pas marrjes nga Huamarrësi të njoftimit me shkrim për përmbushjen e procedurave të tij të brendshme për hyrjen në fuqi të ndryshimit nr. 3.
Tarifa e ndryshimit pasi paguhet është  e parimbursueshme dhe e pakreditueshme kundrejt çdo tarife tjetër që i paguhet Bankës.
5. Legjislacioni dhe juridiksioni
5.1 Kjo shkresë rregullohet nga  ligjet e Dukatit të Madh të Luksemburgut.
5.2 Palët e saj i nënshtrohen juridiksionit të Gjykatës së Drejtësisë të Bashkimit Evropian.
Palët e këtij ndryshimi nr. 3 të kontratës së financimit me anë të tij heqin dorë nga çdo imunitet ose e drejtë për të kundërshtuar juridiksionin e kësaj gjykate. Vendimi i gjykatës i dhënë sipas këtij neni është përfundimtar dhe i detyrueshëm për çdo palë pa kufizim ose rezervë.
Nëse bini dakord për sa më sipër, ju lutemi kthejani bankës dy (2) kopjet origjinale, në dijeni të znj. Angela Iacomucci (tel +352 4379 83466. Email: a.iacomucci@eib.org), të sigluar në çdo faqe, me datë dhe me nënshkrimin përkatës në emër të dhe për llogari të Republikës së Shqipërisë, të përfaqësuar nga Ministria e Financave, në cilësinë e saj si Huamarrës, jo më vonë se 3 (tre) muaj nga data e kësaj shkrese. Pas kësaj date Banka rezervon të drejtën, në diskrecionin e saj, duke njoftuar Huamarrësin, që të konfirmojë nëse pranimi i kësaj shkrese nga Huamarrësi konsiderohet i vlefshëm nga Huamarrësi.
Ju lutemi dërgoni, gjithashtu, për dijeni, Ministrisë së Transportit dhe Infrastrukturës, një kopje të këtij ndryshimi nr. 3 pasi të nënshkruhet.

Me respekt
Banka Evropiane e Investimeve
[bookmark: _GoBack]Massimo Novo			  Matteo Rivollini

Marrë dhe miratuar për dhe në emër të
Republikës së Shqipërisë
Të përfaqësuar nga Ministria e Financave
_____________________
(emri dhe funksioni)

Datë:

